Ενώσεις Συλλόγων Γονέων & Κηδεμόνων 
1ης, 2ης, 4ης, 5ης, 6ης & 7ης  Δ.Κ. Δήμου Αθηναίων

Ο Δήμος της Αθήνας προσπαθεί να βάλει εμπόδια στην δράση των Συλλογών Γονέων
							                      Αθήνα, 22/9/2026
Με την λήξη της σχολικής χρονιάς ο Δήμος της Αθήνας έσπευσε να στείλει ενημερωτικό σημείωμα στους διευθυντές των σχολείων με αποδέκτες τους Συλλόγους Γονέων.
Η ενημέρωση ΔΕΝ αφορούσε τον προγραμματισμό εργασιών συντήρησης των σχολείων, την πορεία υλοποίησης των αιτημάτων των σχολείων που μένουν χρόνια στα χαρτιά, πρόσθετα προγράμματα καλοκαιρινών δραστηριοτήτων για την κάλυψη όλων των μαθητών, ούτε καν την ανάκληση των απαράδεκτων κριτηρίων συμμετοχής που έθεσε φέτος ο Δήμος αποκλείοντας στην ουσία από τα summer camps τα παιδιά που χρήζουν παράλληλης στήριξης.
Η ενημέρωση, που συνδέεται με τη διαχρονική προσπάθεια του Δήμου να επέμβει στην λειτουργία των Συλλόγων Γονέων,  εστίαζε στην υποχρέωση των Συλλόγων για έκδοση ΑΦΜ και τροποποίησης του καταστατικού τους προκειμένου να εξασφαλίσουν τη δυνατότητα χρήσης των σχολικών χώρων, δηλαδή να λειτουργήσουν μέσα στην ίδια την έδρα τους.  
Με την έναρξη της σχολικής χρονιάς, μπορεί τα περισσότερα σχολεία να άνοιξαν στα ίδια χάλια που έκλεισαν, χωρίς πιστοποιητικά στατικής επάρκειας και πυρασφάλειας αλλά ο Δήμος της Αθήνας, πιστός στις προτεραιότητες που δεν αφορούν την ασφάλεια μαθητών και εκπαιδευτικών , ξεκίνησε διαβούλευση για την «Έγκριση σχεδίου κανονιστικής απόφασης για την αναμόρφωση και επικαιροποίηση του πλαισίου καθορισμού των όρων και προϋποθέσεων παραχώρησης διδακτηρίων..." 
Τι καινούριο προβλέπεται στην εισήγηση που έχει δημοσιευθεί ως αντικείμενο διαβούλευσης και που βεβαίως αφορά στις δραστηριότητες και των Συλλόγων Γονέων που αντιμετωπίζονται πλέον δυσμενέστερα από υπόλοιπους φορείς που μπορούν να αξιοποιούν τους σχολικούς χώρους;
· Οι Σύλλογοι Γονέων, οι εκπαιδευτικοί φορείς και οι μαθητικές κοινότητες παύουν να έχουν κατά προτεραιότητα δυνατότητα χρήσης των σχολικών χώρων
Οσον αφορά σε ημερήσιες δράσεις, συμπεριλαμβανομένων των Γ.Σ. αν και η άδεια δίνεται από το διευθυντή ενημερώνεται το τμήμα δια βίου μάθησης ώστε να "αποφεύγεται τυχόν επικάλυψη με άλλες παραχωρήσεις..."  ενώ στους αθλητικούς σχολικούς χώρους ρητά αναφέρεται ότι προτεραιότητα έχουν οι αθλητικοί Σύλλογοι οι οποίοι θυμίζουμε ότι πληρώνουν για τις παραχωρήσεις  
· Περιορίζεται η πρόσβαση των μελών των συλλόγων στα σχολεία, η δράση και το περιεχόμενο των εκδηλώσεων των Συλλόγων Γονέων
Συγκεκριμένα οι γονείς των οποίων τα παιδιά συμμετέχουν στις δραστηριότητες δεν έχουν το δικαίωμα παραμονής στο χώρο κατά τις ίδιες ώρες ενώ η παραχώρηση στους Συλλόγους Γονέων θα γίνεται για δράσεις "που απευθύνονται αποκλειστικά στους μαθητές της συγκεκριμένης μονάδας".


· Προετοιμάζεται το έδαφος για ζητήσουν από τους Συλλόγους να πληρώνουν και τα έξοδα λειτουργίας των σχολείων
Συγκεκριμένα αναφέρεται ότι "...δαπάνες φωτισμού, θέρμανσης και ύδρευσης δύναται να καλύπτονται από το Δήμο Αθηναίων ... εφόσον υφίσταται σχετική εγγεγραμμένη και διαθέσιμη πίστωση στον προϋπολογισμό" . Σημειώνεται δε ότι οποιαδήποτε φθορά στις εγκαταστάσεις ή τον εξοπλισμό θα καλύπτονται από το φορέα υλοποίησης
Αναρωτιόμαστε 
· με ποια διαδικασία ο Δήμος Αθηναίων θα μπορέσει να εντοπίσει την "επιβάρυνση" στους λογαριασμούς από τις απογευματινές δράσεις των Συλλόγων.  
· ποια καταγραφή υπάρχει για την υπάρχουσα κατάσταση των υποδομών και του εξοπλισμού ώστε να μπορεί ο Δήμος να εντοπίζει φθορές και ζημιές που προκύπτουν από τις πρόσθετες δραστηριότητες:
Γνωρίζοντας, την πολύ κακή κατάσταση των σχολικών κτιρίων και το γεγονός  ότι ο προϋπολογισμός του Δήμου ήδη δεν επαρκεί για την κάλυψη των λογαριασμών -άλλωστε γι'αυτό έχουν ήδη συσσωρευτεί τεράστια χρέη- είμαστε βέβαιοι ότι ετοιμάζονται να  "στείλουν στους γονείς και αυτό τον λογαριασμό" , αφού δεν συμμορφωθήκαμε και δεν τους κάναμε τη χάρη να γίνουμε χορηγοί για ανάγκες των σχολείων που θα έπρεπε να καλύπτονται κεντρικά από τους προϋπολογισμούς του Δήμου και της Κυβέρνησης.
Αντιλαμβανόμαστε ότι ο Δήμος της Αθήνας βλέπει τα σχολεία ως κτίρια προς αξιοποίηση για την αύξηση των εσόδων του,  πλήρως εναρμονισμένος με τις κυβερνητικές κατευθύνσεις για την αυτοτέλεια των σχολικών μονάδων και την χρηματοδότηση τους  από "ίδιους πόρους" και από τους Συλλόγους Γονέων. 
Για το λόγο αυτό με διεξοδικό τρόπο και ταχύτατες διαδικασίες προχωρά στη δημιουργία πλαισίου για την παραχώρηση σχολικών χώρων ενισχύοντας δράσεις που αποφέρουν έσοδα, περιορίζοντας την πρόσβαση των Συλλόγων Γονέων, βάζοντας εμπόδια στη δράση τους.
Για εμάς η πρόσβαση όλων των παιδιών σε εικαστικές  και αθλητικές δραστηριότητες είναι αδιαμφισβήτητο δικαίωμα και αυτό προσπαθούμε εδώ και χρόνια να διασφαλίσουμε τόσο με τη δράση μας όσο και με τις διεκδικήσεις μας. 
Καλούμε λοιπόν το Δήμο της Αθήνας να απαντήσει:
Γιατί δεν έχει προχωρήσει μέχρι σήμερα η ικανοποίηση των αιτημάτων των οργανώσεων γονέων για την πραγματοποίηση απογευματινών προγραμμάτων με ευθύνη του Δήμου,  με εγκεκριμένο παιδαγωγικό πρόγραμμα, με πρόσβαση για όλα τα παιδιά, όλων των ηλικιών  και  πρόβλεψη ειδικών αναγκών ;  
Γιατί σε όλες τις ‘’λίστες’’ που πληρώνουμε κάθε Σεπτέμβρη, βρίσκονται μέσα σε αυτές, χαρτιά Α4, μαρκαδόροι για τους πίνακες, μωρομαντιλα, χαρτιά κουζίνας κτλ; Τίνος ευθύνη είναι αυτά; Μήπως των γονιών που έχουμε γονατίσει από την ακρίβεια; Μήπως από του χρόνου, για να γίνουν πιο γρήγορα τα έργα στο Βοτανικό, μας ζητήσετε να φέρνουμε θρανία η από ένα κιλό τσιμέντο; 
Εφόσον υπάρχει τέτοια αγωνία από το Δήμο για την τήρηση της νομοθεσίας σε σχέση με την χρήση των σχολείων από τους γονείς, τους μαθητές και τους εκπαιδευτικούς τις απογευματινές ώρες,  μπορεί να μας παρέχει αντίστοιχα στοιχεία που αποδεικνύουν ότι τα σχολεία λειτουργούν με τους κανόνες ασφαλούς λειτουργίας που προβλέπει ο νόμος ( προσεισμικός έλεγχος, πυρασφάλεια κτλ );
Την στιγμή που ζητά μία σειρά νομιμοποιητικά έγγραφα από τους Συλλόγους για να "επιτρέψει" τη λειτουργία τους πώς ο Δήμος νομιμοποιείται να αρνείται τη δημοσιοποίηση των πορισμάτων του πρωτοβάθμιου προσεισμικού ελέγχου για πάνω από ένα χρόνο;
[bookmark: _GoBack]Και για να σταματήσουν και οι προσχηματικές δικαιολογίες. Γιατί πέρυσι δόθηκε σχολείο, στην φοιτητική παράταξη του Κόμματος σας κύριε Δούκα για να κάνει εκλογές;
Περιμένουμε τις απαντήσεις τους και τους δηλώνουμε ότι:
Οι εκλογές στις οργανώσεις γονέων γίνονται με βάση τις προβλεπόμενες διατάξεις από τη νομοθεσία και την ευθύνη για τη νομιμοποίηση των αποτελεσμάτων έχουν οι ίδιοι οι γονείς, οι Ενώσεις μας, η Ομοσπονδία μας, και η ΑΣΓΜΕ.  Η κοινοποίηση στοιχείων στο Δήμο δεν δίνει το δικαίωμα κρίσης για τη νομιμότητα των Συλλόγων μας. 
Οι γονείς δεν θα υποκύψουμε σε εκβιασμούς, δεν θα επιτρέψουμε παρέμβαση στη δράση μας ούτε θα γίνουμε χορηγοί της λειτουργίας του σχολείου απαλλάσσοντας το κράτος από τις ευθύνες του.   Θα συνεχίσουμε να διεκδικούμε σύγχρονα και ασφαλή σχολεία που θα καλύπτουν τις σύγχρονες ανάγκες των μαθητών. Επιμένουμε εκατοντάδες γονείς να οργανώνουμε δραστηριότητες για τα παιδιά μας από την στιγμή που ο Δήμος και η κυβέρνηση αδιαφορεί. Επιμένουμε ότι το σχολείο θα είναι ανοιχτό για τα παιδιά μας και για την δράση των συλλόγων που από ότι φαίνεται ενοχλεί το Δήμο. Εμείς θα είμαστε εκεί, στο πλάι των παιδιών μας και όποιος θέλει ας έρθει να μας βγάλει έξω! 
Οι Σύλλογοι Γονέων πραγματοποιούμε δραστηριότητες εντός χώρου του σχολείου χωρίς κανένα οικονομικό όφελος. Στόχος μας είναι το παιδιά μας να αγαπήσουν τον χώρο του σχολείου. Να αγαπήσουν τον πολιτισμό, τον αθλητισμό, την γνώση, μακριά από τα ναρκωτικά και άλλες εξαρτήσεις. Αυτό απαιτεί όλη η σχολική κοινότητα ,γονείς μαθητές και εκπαιδευτικοί, να μην βρίσκουν εμπόδια στις δράσεις τους. Δράσεις που θα έπρεπε να είναι ευθύνη του κράτους και του Δήμου.

Δεν μας φοβίζετε. Δεν θα κάνουμε βήμα πίσω.

